62017TJ0786_INF
Απόφαση του Γενικού Δικαστηρίου (πρώτο τμήμα) της 19ης Σεπτεμβρίου 2019 – BTC κατά Επιτροπής
(Υπόθεση T-786/17)
«Ρήτρα διαιτησίας – Σύμβαση επιδοτήσεως συναφθείσα στο πλαίσιο του προγράμματος-πλαισίου eTEN, για τα διευρωπαϊκά δίκτυα τηλεπικοινωνιών – Έργο “SafeChemo” – Έκθεση έρευνας της OLAF διαπιστώνουσα τη μη επιλεξιμότητα ορισμένων εκ των δαπανών που πραγματοποιήθηκαν – Μερική επιστροφή καταβληθέντων ποσών – Ανταγωγή»
1.
Προσφυγή ακυρώσεως – Πράξεις δεκτικές προσφυγής – Έννοια – Πράξεις παράγουσες δεσμευτικά έννομα αποτελέσματα – Προσφυγή που αφορά, στην πραγματικότητα, διαφορά συμβατικής φύσεως – Ακύρωση εγγράφου και χρεωστικού σημειώματος της Επιτροπής – Αναρμοδιότητα του δικαστή της Ένωσης – Απαράδεκτο
(Άρθρα 263 και 272 ΣΛΕΕ)
(βλ. σκέψεις 28-35)
2.
Προϋπολογισμός της Ευρωπαϊκής Ένωσης – Χρηματοδοτική συνδρομή της Ένωσης – Υποχρέωση του δικαιούχου να τηρεί τους όρους χορηγήσεως της συνδρομής – Χρηματοδότηση η οποία αφορά μόνο δαπάνες που όντως πραγματοποιήθηκαν – Δικαιολόγηση του υποστατού των δηλωθεισών δαπανών – Λογιστικά έγγραφα σύμφωνα προς τις τεχνικές προϋποθέσεις που έχουν καθοριστεί για τη χορήγηση της οικείας επιδοτήσεως και δυναμένων να ελεγχθούν στο πλαίσιο οικονομικού ελέγχου – Μη προσκόμιση των εγγράφων – Μη επιλέξιμες δαπάνες
(Άρθρο 317 ΣΛΕΕ)
(βλ. σκέψεις 77-80, 84, 85, 107)
3.
Προϋπολογισμός της Ευρωπαϊκής Ένωσης – Χρηματοδοτική συνδρομή της Ένωσης – Υποχρέωση του δικαιούχου να τηρεί τους όρους χορηγήσεως της συνδρομής – Χρηματοδότηση η οποία αφορά μόνο δαπάνες που όντως πραγματοποιήθηκαν – Διαδικασία που κίνησε η Επιτροπή για την ανάκτηση προκαταβολών που καταβλήθηκαν στο πλαίσιο της συνδρομής – Αίτημα εισπράξεως απορρέον από τους όρους των συμβάσεων – Παραβίαση της αρχής της αναλογικότητας – Δεν συντρέχει
(Άρθρο 317 ΣΛΕΕ)
(βλ. σκέψεις 95-100)
Αντικείμενο
Αφενός, προσφυγή δυνάμει του άρθρου 263 ΣΛΕΕ για την ακύρωση, πρώτον, της αποφάσεως Ares(2017) 4709558 της Επιτροπής, της 27ης Σεπτεμβρίου 2017, με την οποία ζητείται η επιστροφή χρηματικού ποσού που καταβλήθηκε στην προσφεύγουσα εις εκτέλεση της σύμβασης C046311 για τη χρηματοδότηση του έργου «ePrescription and Automation for a Safe Management of Cytostatistics», η οποία είχε συναφθεί στο πλαίσιο του προγράμματος eTEN, σχετικά με τα διευρωπαϊκά δίκτυα τηλεπικοινωνιών, δεύτερον, την ακύρωση του εγγράφου Ares(2017) 4790311 της Επιτροπής, της 2ας Οκτωβρίου 2017, με το οποίο διαβιβάστηκε το χρεωστικό σημείωμα αριθ. 3241712708 και, τρίτον, την ακύρωση του χρεωστικού σημειώματος αριθ. 3241712708, και, αφετέρου, αγωγή βάσει του άρθρου 272 ΣΛΕΕ με αίτημα να κριθεί αβάσιμο το υποβληθέν από την Επιτροπή αίτημα επιστροφής, καθώς και ανταγωγή με αίτημα να υποχρεωθεί η προσφεύγουσα να επιστρέψει ποσό αχρεωστήτως καταβληθέν εις εκτέλεση της ως άνω σύμβασης.
Διατακτικό
Το Γενικό Δικαστήριο αποφασίζει:
1)
Απορρίπτει την αγωγή της BTC Srl.
2)
Υποχρεώνει την BTC να καταβάλει στην Ευρωπαϊκή Επιτροπή το ποσό των 380989,49 ευρώ, πλέον τόκων υπερημερίας με επιτόκιο 3,50 %, υπολογιζόμενους από τις 17 Νοεμβρίου 2017 έως την πλήρη καταβολή του ποσού αυτού.
3)
Η BTC φέρει τα έξοδά της καθώς και αυτά στα οποία υποβλήθηκε η Επιτροπή.